Watertoevoer na Gautrein-stasie in Sandton binnekort herstel(Argieffoto) Die Johannesburgse metroraad en Bombela Concession Company, die Gautrein-operateur, het ŉ skikking bereik dat ŉ aparte watermeter vir die Sandton-stasie geïnstalleer gaan word. Die ooreenkoms is ŉ bevel van die hof gemaak. Die watertoevoer na dié besige stasie is op 6 September weens agterstallige munisipale skuld van sowat R8 miljoen afgesny. Rapport het vroeër berig die drie hektaar bogrondse eiendom behoort aan Cedar Park 39 (Edms.) Bpk. Die Gautrein besit gedeeltes van die grond ingevolge ŉ serwituut. Cedar Park, wat deel is van die omstrede Regiments-groep, het nog nooit ŉ sent eiendomsbelasting betaal nie, het die berig gelui. Dit is weens dié skuld dat die Gautrein se water afgesny is. Die Gautrein vereffen wél al sy munisipale skuld, maar het dit vantevore aan Cedar Park oorbetaal en nie direk aan die munisipaliteit nie. Gautrein gaan na die skikking nou sy eie munisipale rekening kry. Ingevolge die ooreenkoms wat aangegaan is, sal die watertoevoer na die Sandton-stasie dus voortaan glad nie gekoppel wees aan Cedar Park of sy finansiële verpligtinge teenoor die stad nie, het die Gautengse LUR vir vervoer, Jacob Mamabolo, in ŉ verklaring gesê. Bombela Concession Company gaan die R120 000 betaal wat dit die stad gaan kos om ŉ afsonderlike watermeter te installeer. Mamabolo het gesê die grond waarop die Gautrein se Sandton-stasie gebou is, is ingevolge wetgewing bekom en die Gautengse provinsiale regering het Johannesburg R160 miljoen vir dié reg betaal. “Die beteken Gautrein is nie en sal ook nooit ŉ huurder wees nie.” Volgens hom het die Gautrein-bestuursagentskap en Bombela Concession Company herhaaldelik probeer om met stadsamptenare oor die kwessie te vergader, maar sonder sukses. “Dit is onverantwoordelik en nie in die beste belang van die stad of die provinsie om die gesondheid van 20 000 daaglikse spoorpendelaars op die spel te plaas én die reputasies van twee instellings skade te berokken nie. Ek is ten gunste van staatsdepartement wat mekaar help om skuld van korporatiewe maatskappye in te vorder, maar daar is ŉ regte manier en dan is daar die manier waarop die Stad Johannesburg dit gedoen het,” het Mamabolo gesê. Tydelike toilette en wasbakke is die afgelope paar weke by die stasie staangemaak om geriewe aan pendelaars te verseker.